प्रो॰ तुलसीराम:- दलित साहित्य मूलतः वर्ण-व्यवस्था विरोधी साहित्य है। जाति व्यवस्था के चलते पूरे समाज को बहुत अत्याचार सहने पड़े हैं। दलित साहित्य में इसी की अभिव्यक्ति हो रही है। यह कोई नया साहित्य नहीं है। बौद्ध परम्परा से यह धारा दिखाई देती है। उस युग में भी वर्ण-व्यवस्था का विरोध हो रहा था। बौद्ध साहित्य इसी विरोध की उपज है। इसीलिए मैं मानता हूँ कि बौद्ध साहित्य दलित साहित्य का प्रस्थान है। मध्यकालीन संत साहित्य पर बुद्ध का सीधा प्रभाव है। लेकिन, हाँ यह जरूर है कि किसी भी संत ने बुद्ध का नाम नहीं लिया। दरअसल उस जमाने में ब्राह्मण परंपरा के पोषक बौद्ध मतावलम्बियों का संहार कर रहे थे। दलित संतांे पर भी अत्याचार हो रहे थे। इसका प्रमाण नाभादास के भक्तमाल में मौजूद है। आधुनिक दलित साहित्य की उत्पत्ति का मूल कारण डॉ॰ अंबेडकर थे। इस प्रकार मैं मानता हूँ कि दलित साहित्य का प्रारम्भ बौद्ध साहित्य के रूप में होता है।